कौआकोल (नवादा ) : कृषि विज्ञान केंद्र,ग्राम निर्माण मंडल सर्वोदय आश्रम सोखोदेवरा के सौजन्य से शनिवार को वन विभाग के कर्मियों एवं वन नर्सरी श्रमिकों को केंचुआ खाद उत्पादन को लेकर एक दिवसीय प्रशिक्षण दिया गया। प्रशिक्षण का उदघाटन ग्रामीण निर्माण मंडल सर्वोदय आश्रम सोखोदेवरा के प्रधान मंत्री अरविंद कुमार एवं नवादा डीएफओ अवधेश कुमार ओझा ने संयुक्त रूप से किया।
प्रशिक्षण में शामिल लोगों को सम्बोधित करते हुए केवीके के वैज्ञानिक कल्पना सिन्हा ने कहा कि केंचुआ खाद के प्रयोग से मिट्टी की संरचना और बनावट में सुधार आता है। यह मिट्टी की जल धारण करने की क्षमता बढ़ाता है। इसमें सिंचाई का पानी कम लगता है तथा मिट्टी को हल्का करता है एवं पौधों का संतुलित विकास करता है। इसमें उपलब्ध पोषक तत्व पौधों के रोगों से लड़ने की क्षमता को बढ़ाता है।
इसी कारण पौधों में रोग कम लगता है और कीटनाशक के प्रयोग की जरूरत नहीं होती है। इसके प्रयोग से सब्जियों फलों एवं अनाज की गुणवता में वृद्धि भी होती है। प्रशिक्षण के दौरान उन्होंने लोगों को केंचुआ खाद बनाने की विधि भी बताई। मौके पर कौआकोल रेंजर मानवेंद्र नाथ चौधरी,कृषि वैज्ञानिक डॉ० जयवंत कुमार सिंह,डॉ० धनंजय कुमार,विकास कुमार,रौशन कुमार,पिंटू पासवान,श्रवण रविदास आदि मौजूद थे।